Șansele ca Lionel Messi (36 ani) să mai câștige un Balon de Aur nu sunt nule. Cel puțin, asta este de părere Inteligența Artificială, care, în urma unei simulări, i-a acordat distincția supremă în fotbal la nivel individual pentru anul 2026.
Lionel Messi este fotbalistul cu cele mai multe Baloane de Aur câștigate în istoria fotbalului. Starul argentinian a fost recompensat cu opt distincții, cu trei mai mult decât cel care i-a fost rival timp de 15 ani, Cristiano Ronaldo (39 ani).
Ajuns la aproape 37 de ani, pe care îi va împlini la finalul lunii iulie, superstarul și-a diminuat semnificativ șansele de a mai câștiga încă un Balon de Aur. Mai ales că a decis să se transfere din Europa și să evolueze în MLS, la Inter Miami, echipă la care David Beckham este acționar.
Numai că, nu de aceeași părere este și Inteligența Artificială. În mediul online circulă o simulare pe care AI a făcut-o cu privire la câștigătorii Balonului de Aur. Surpriza a fost că în anul 2026, triumfător a fost ales Lionel Messi.
Pentru anul 2024, Inteligența Artificială a mizat pe Jude Bellingham (20 ani). Iar previziunea dată de AI are toate șansele să se îndeplinească, având în vedere că mijlocașul englez a avut un sezon formidabil, cu 23 de goluri și 12 pase decisive în toate competițiile, a câștigat campionatul în Spania și urmează să dispute finala UEFA Champions League cu Real Madrid împotriva prietenului Jadon Sancho, care va încerca să-i aducă Borussiei Dortmund al doilea trofeu din istorie.
Printre câștigătorii aleși de AI se regăsesc și vedetele Kylian Mbappe (25 ani), Phil Foden (24 ani), Gavi (19 ani), Erling Haaland (23 ani) și Jamal Musiala (21 ani). Singurul nume surprinzător este cel al lui Evan Ferguson (19 ani), atacantul lui Brighton.
La prima vedere, scenariul ca Lionel Messi să câștige Balonul de Aur peste doi ani are șanse minime să se realizeze. Numai că, anul 2026 are o importanță aparte, se va desfășura Campionatul Mondial din Canada, Mexic și Statele Unite ale Americii.
Așa că, în urma unei prestații extraordinare, cum s-a întâmplat la turneul final din 2022, argentinianul își joacă șansa de a câștiga încă o dată cel mai important trofeu individual la vârsta de 39 ani. Asta dacă nu își va încheia cariera de fotbalist profesionist înainte de Campionatul Mondial.
Până la CM (n.r. abreviere de la Campionatul Mondial) de peste doi ani, Lionel Messi se gândește la Copa America. Competiția se va desfășura în perioada 20 iunie – 14 iulie, iar selecționerul Scaloni și elevii săi vor încerca să-și apere trofeul câștigat în urmă cu trei ani, când „pumele” au învins Brazilia grație golului înscris de Angel Di Maria (36 ani).